“สปริงนิวส์” เอาไงแน่! ได้จัด FM 98.5 หรือไม่?
“สปริงนิวส์” เอาไงแน่! ได้จัด FM 98.5 หรือไม่?
30 ต.ค. 2558

ผู้สื่อข่าวรายงานว่า เมื่อวันที่ 29 ต.ค. น.ส.สุภิญญา กลางณรงค์ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้โพสต์ข้อความลงในเฟซบุ๊กส่วนตัว Supinya Klangnarong ระบุว่า เห็นข่าวช่องสปริงนิวส์ปลดพนักงานฟ้าผ่านับครึ่งร้อยว่าตกใจแล้ว ตกใจยิ่งกว่า เมื่อเห็นแถลงการณ์คณะผู้บริหารแจ้งว่าจะรุกสื่อทุกแพลตฟอร์ม โดยเฉพาะวิทยุ เอฟ.เอ็ม. 98.5 เมกะเฮิร์ตซ์ ซึ่งคือสถานีวิทยุ 1 ปณ. ของสำนักงาน กสทช. ที่ควรต้องคืนคลื่นความถี่มาจัดสรรใหม่นั่นเอง งานนี้ไม่รู้ว่า แถลงการณ์พิมพ์ผิด หรือสปริงนิวส์ได้ทำวิทยุ 1 ปณ. เอฟเอ็ม 98.5 เมกะเฮิร์ตซ์ จริงๆ เพราะที่ผ่านมา สายงานกิจการกระจายเสียงกิจการโทรทัศน์ (กสท.) ยังไม่เคยมีมติจัดสรรคลื่นความถี่เอฟเอ็มให้ใครเลย
“งานนี้ยืนยันว่าคณะกรรมการ กสท. ไม่ทราบเรื่อง กลับไปต้องทำบันทึกถามสำนักงาน กสทช. ว่าเกิดอะไรขึ้นกันแน่ เพราะคลื่นเอฟเอ็ม 98.5 เมกะเฮิร์ตซ์นี้ รายอื่นๆ เช่น องค์การกระจายเสียงและแพร่ภาพสาธารณะแห่งประเทศไทย (ส.ส.ท.) หรือ ไทยพีบีเอส เคยขอใช้มาหลายครั้งแต่ไม่เคยได้ เพราะต้องรอ กสท. จัดสรรใหม่ หลังพิจารณาความจำเป็นการใช้คลื่นความถี่ของรัฐตามกฏหมายก่อน” น.ส.สุภิญญา ระบุ
น.ส.สุภิญญา ยังกล่าวด้วยว่า ต้องหาข้อมูลเรื่องการปลดพนักงานช่องสปริงนิวส์ด้วย เพราะถ้าในแง่ความพร้อมทางธุรกิจ ที่ผ่านมาผู้ถือหุ้นใหญ่ในช่องสปริงนิวส์ยังข้ามมาถือหุ้นใหญ่ไขว้กับผู้ถือหุ้นในช่องเครือเนชั่นฯ เกินสัดส่วนร้อยละ 10 จนทำให้บอร์ด กสท. มีปัญหา เสียงแตกกันระนาวเรื่องหุ้น 2 ช่องข่าวดิจิตอลทีวี จนทางเครือเนชั่นฯ เพิ่งไปฟ้องศาลปกครองให้เพิกถอนมติ กสท. เสียงข้างมาก
“ค่อนข้างงงมากกับปรากฏการณ์นี้ แต่ก็ขอแสดงความเสียใจและให้กำลังใจนักวิชาชีพทุกคนที่ต้องโดนเลิกจ้างในกรณีนี้ ขอให้บริษัทให้ความเป็นธรรมกับทุกคนอย่างเต็มที่ด้วย รายละเอียดอื่นๆ ขอไปหาข้อเท็จจริงก่อน แล้วจะมาให้ความเห็นเพิ่ม แต่คิดว่าสำนักงาน กสทช. และ ทางช่องสปริงนิวส์ต้องชี้แจงว่า มีการให้ใช้คลื่นความถี่ เอฟ.เอ็ม. 98.5 เมกะเฮิร์ตซ์ ตามแถลงการณ์จริงหรือไม่ ความจริงคืออะไร” น.ส.สุภิญญา กล่าว
 
ด้านหนึ่ง ผู้ใช้ทวิตเตอร์ @Peerawat_KPP ได้มีการเผยแพร่เอกสารถึง น.ส.สุภิญญา โดยเป็นหนังสือจากสำนักงาน กสทช. ที่ สทช. 4012/30233 ลงวันที่ 25 ก.ย. 2558 เรื่อง การขอแบ่งเวลาเพื่อดำเนินการและรับจ้างผลิตรายการเพื่อออกอากาศทางสถานีวิทยุกระจายเสียง 1 ปณ. ถึง กรรมการผู้จัดการบริษัท นิวส์ เน็ตเวิร์ค มัลติมีเดีย จำกัด อ้างถึง หนังสือแสดงความประสงค์ขอแบ่งเวลาเพื่อดำเนินการและรับจ้างผลิตรายการออกอากาศทางสถานีวิทยุกระจายเสียง 1 ปณ. FM คลื่นความถี่ 98.50 MHz (กรุงเทพฯ) ลงวันที่ 14 กันยายน 2558 ลงนามโดย นายฐากร ตัณฑสิทธิ์ เลจาธิการ กสทช.
หนังสือระบุว่า “ตามที่หนังสือที่อ้างถึง บริษัท นิวส์ เน็ตเวิร์ค มัลติมีเดีย จำกัด แสดงความประสงค์ขอแบ่งเวลาเพื่อดำเนินรายการและรับจ้างผลิตรายการให้กับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) สำหรับใช้ในการออกอากาศทางสถานีวิทยุกระจายเสียง 1 ปณ. FM คลื่นความถี่ 98.50 MHz (กรุงเทพฯ) โดยเสนอผลประโยชน์ตอบแทนอัตราเดือนละ 2,461,000.- บาท (สองล้านสี่แสนหกหมื่นหนึ่งพันบาทถ้วน) ซึ่งรวมภาษีมูลค่าเพิ่มแล้ว ความละเอียดแจ้งแล้ว นั้น
สำนักงาน กสทช. ได้พิจารณาตรวจสอบคุณสมบัติและเอกสารหลักฐานต่างๆ ของผู้แสดงความประสงค์ขอแบ่งเวลาเพื่อดำเนินการและรับจ้างผลิตรายการออกอากาศทางสถานีวิทยุกระจายเสียง 1 ปณ. ระบบ FM คลื่นความถี่ 98.59 MHz (กรุงเทพฯ) เรียบร้อยแล้วเมื่อวันที่ 21 กันยายน พ.ศ. 2558 ซึ่งปรากฎว่า บริษัทฯ เป็นผู้เสนอผลประโยชน์ตอบแทนให้สำนักงาน กสทช. สูงสุดเป็นเงินเดือนละ 2,461,000.- บาท (สองล้านสี่แสนหกหมื่นหนึ่งพันบาทถ้วน) ซึ่งรวมภาษีมูลค่าเพิ่มแล้ว จึงเป็นผู้ได้รับอนุญาตให้แบ่งเวลาเพื่อดำเนินรายการและรับจ้างผลิตรายการออกอากาศทางสถานีวิทยุกระจายเสียง 1 ปณ. ดังกล่าว ทั้งนี้ ขอให้บริษัทฯ ติดต่อประสานงานเพื่อยืนยันการขอแบ่งเวลาเพื่อดำเนินรายการและรับจ้างผลิตรายการดังกล่าวและการทำสัญญาฯ ในวันที่ 30 กันยายน 2558″

ภาพจากทวิตเตอร์ @peerawat_KPP
 
อนึ่ง ก่อนหน้านี้ บริษัท สปริงนิวส์ คอร์ปอเรชั่น จํากัด (SPRING NEWS) เป็นบริษัทลูกของบริษัท นิวส์ เน็ตเวิร์ค คอร์ปอเรชั่น หรือ NEWS  “สถานีข่าวสปริงนิวส์ ทีวีดิจิทัล ช่อง 19” จัดแถลงข่าวโชว์วิสัยทัศน์ปี 2559 เป็นเจ้าแรกก่อนใคร พร้อมสวนกระแสขยายการลงทุนสู่วิทยุ เพื่อต่อยอดยุทธศาสตร์ของสถานีที่ต้องการเสิร์ฟข่าวถึงผู้บริโภคได้ครบทุกช่องทาง โดยคลื่น “FM 98.5 สถานีข่าวจริง สปริงเรดิโอ” จะเริ่มออกอากาศตั้งแต่วันที่ 1 พ.ย.นี้เป็นต้นไป